**রূপসা নদীর বাঁকে** (ইংরেজি: Quiet Flows The River Rupsa) ২০২০ সালের একটি ঐতিহাসিক প্রেক্ষাপটসংশ্লিষ্ট জীবন কাহিনি ভিত্তিক বাংলাদেশি পূর্ণদৈর্ঘ্য চলচ্চিত্র। বাংলাদেশ সরকারের অনুদানপুষ্ট চলচ্চিত্রটির চিত্রনাট্য রচনা ও পরিচালনা করছেন একুশে পদক বিজয়ী নির্মাতা তানভীর মোকাম্মেল। বিভিন্ন বয়সে একজন বামপন্থীর জীবনে ঐতিহাসিক ঘটনাবলির সম্পৃক্ততা এই চলচ্চিত্রের মূল উপজীব্য। চলচ্চিত্রের মূল চরিত্র মানবরতন মুখোপাধ্যায় নামক চরিত্রের রাজনৈতিক জীবনীতে ১৯৩০ হতে ১৯৭১ পর্যন্ত বাংলাদেশে ঘটে যাওয়া বিভিন্ন ঐতিহাসিক ঘটনাবলির যোগসূত্র উপস্থাপিত হয়েছে। মানবরতন মুখোপাধ্যায় বয়স অনুযায়ী অভিনয় করেছেন জাহিদ হাসান শোভন, খায়রুল আলম সবুজ ও তাওসিফ সাদমান তূর্য।

চলচ্চিত্রটির প্রযোজনায় বাংলাদেশ সরকারের অনুদান ছাড়াও গণ-অর্থায়ন যুক্ত ছিল। তিন বছরের বেশি সময় নিয়ে *রূপসা নদীর বাঁকে*র নির্মাণ চলে। মাহফুজুর রহমান খানের ক্যামেরায় এটির দৃশ্যসমূহ বাংলাদেশের খুলনা, কুমিল্লা ও ঢাকা কেন্দ্রীয় কারাগারে ধারণ করা হয়। ২০১৬ সালে চলচ্চিত্রটির নির্মাণ পরিকল্পনা শুরু হয় এবং ২০২০ সালের মার্চে সম্পাদনার মাধ্যমে নির্মাণ শেষ হয়।

স্বল্প প্রচারাভিযানের পর *রূপসা নদীর বাঁকে* ২০২০ সালের ১১ ডিসেম্বর বাংলাদেশের চারটি প্রেক্ষাগৃহে মুক্তি পায়। বাণিজ্যিক মুক্তি ছাড়াও চলচ্চিত্রটি আন্তর্জাতিক চলচ্চিত্র উৎসবে প্রদর্শিত হয়। মুক্তির পর সমালোচকদের ইতিবাচক অভ্যর্থনা অর্জন করে।

প্রেক্ষাপট ও কাহিনিসূত্র
------------------------

> 
> "ব্রিটিশ ও পাকিস্তান আমলে এরা কেউ কেউ বিশ-পঁচিশ বছর জেল খেটেছেন। এ ধরনের কিছু পুরনো বামপন্থী নেতাকে আমি কাছ থেকে দেখেছি। তাদেরই একজনের কাহিনি এটি। এ মানুষটিকে ১৯৭১ সালে রাজাকাররা গুলি করে মেরে ফেলে।"
> 
> 
> 

—বিডিনিউজ২৪ কে দেয়া তানভীর মোকাম্মেলের সাক্ষাৎকার

দুই ঘণ্টা ১৭ মিনিট দৈর্ঘ্যের এই চলচ্চিত্রে তিরিশ দশক হতে ১৯৭১ পর্যন্ত স্বদেশী আন্দোলন, তেভাগা আন্দোলন, ১৯৫০ সালের ২৪ এপ্রিল রাজশাহী জেলা কারাগারের খাপড়া ওয়ার্ডে ৭ জন বামপন্থীদের হত্যাসহ বিভিন্ন উল্লেখযোগ্য ঘটনাসমূহ একজন দেশপ্রেমিক, ভাগ্যতাড়িত চিরকুমার বামপন্থী নেতা- মানবরতন মুখোপাধ্যায়ের জীবনের পরিপ্রেক্ষিতে বর্ণিত হয়েছে, যিনি বাংলাদেশের স্বাধীনতা যুদ্ধের সময় রাজাকারদের হাতে নিহত হন।

মানবরতন মুখোপাধ্যায় খুলনা জেলার রূপসা নদীর পারে কর্ণপাড়া গ্রামে এক ক্ষয়িষ্ণু সামন্ত পরিবারে ব্রিটিশ আমলে জন্ম গ্রহণ করেন। শৈশবে পিতৃহীন হন এবং তরুণ বয়সে ‘অনুশীলন’ সমিতি ও পরে বামপন্থী আন্দোলনে যোগ দেন। তিনি কৃষক আন্দোলনে বলিষ্ঠ ভূমিকা রাখেন, তাই এলাকার সবার কাছে ‘কমরেড মানবদা’ নামে পরিচিত ও সম্মানিত হয়ে ওঠেন। দরিদ্র নম:শুদ্র কৃষকদের থেকে পান ‘কমরেড ঠাকুর’ উপাধি। নিজের ব্যক্তিগত জীবনের চেয়ে রাজনৈতিক জীবন বেশি গুরুত্ব দেন। দেশ বিভাগের সময় একমাত্র প্রেয়সী উর্মিমালা চলে যায় ওপার বাংলায়। চিরকুমার মানবদা ব্রিটিশ সরকারের হাতে নিগৃহীত ও দেশ বিভাগের পর পাকিস্তান আমলে জেল-জুলুম-নির্যাতন ও নানা সংগ্রামের মাঝে ঝঞ্ঝাবিক্ষুব্ধ জীবন অতিবাহিত করেন। যার করুণ সমাপ্তি হয় ১৯৭১ সালে বাংলাদেশের স্বাধীনতা যুদ্ধে।

কুশীলব
------

### অভিনয় শিল্পী

গল্পের মূল চরিত্র মানবরতন মুখোপাধ্যায়ের মধ্যবয়স রূপদান করেছেন জাহিদ হাসান শোভন, বৃদ্ধ সময়ে খায়রুল আলম সবুজ ও তরুণ সময়ের রূপদান করেন তাওসিফ সাদমান তূর্য।

অন্যান্য চরিত্রে অভিনয় করেছেন রামেন্দু মজুমদার, নাজিবা বাশার(ঊর্মিমালা), চিত্রলেখা গুহ, ঝুনা চৌধুরী, আফজাল কবির, রাজীব সালেহীন, মাসুম বাশার, অলোক বসু, বৈশাখী ঘোষ, ইকবাল আহমেদ, মৃণাল দত্ত, আবদুল্লাহ রানা, মহসিন শামীম, শরীফ হোসেন ইমন, মাহমুদ আলম, পার্থ প্রতিম, দেবাশীষ ঘোষ, খন্দকার সোহান, পংকজ মজুমদার, ইব্রাহীম বিদ্যুৎ, মিলি বাশার, শ্যামল বিশ্বাস, সঙ্গীতা চৌধুরী, স্বপন গুহ, সুশীল সাহা, জাহাঙ্গীর হোসেন, আছিরউদ্দীন মিলন, মেহেদী আল আমীন, আবদুস সেলিম, নবকুমার সরকার; শিশু শিল্পী হিয়া, হিমু প্রমুখ অভিনয় শিল্পীরা। একটি পুলিশ সুপারের ভূমিকায় অভিনয় করেছেন যুক্তরাজ্যের অভিনেতা অ্যান্ড্রু জোনস।

### কলাকুশলী

*রূপসা নদীর বাঁকে'*র চিত্রগ্রহণ করেছেন মাহফুজুর রহমান খান। নির্বাহী প্রযোজক ছিলেন সাজ্জাদ খান সম্পাদনা করেছেন মহাদেব শী, শিল্পনির্দেশক ও প্রধান সহকারী পরিচালক ছিলেন উত্তম গুহ। পোশাক ও কাস্টিং ডিরেক্টরের দায়িত্ব পালন করছেন চিত্রলেখা গুহ; এছাড়াও পরিচালনায় ছিলেন রানা মাসুদ ও সগীর মোস্তফা বাংলাদেশ ফিল্ম ইনস্টিটিউটের আটজন সাবেক শিক্ষার্থী চলচ্চিত্রটিতে তানভীর মোকাম্মেলের সহকারী হিসেবে কাজ করেছেন।

নির্মাণ
-------

### প্রাক-প্রযোজনা

*রূপসা নদীর বাঁকে* নির্মাণের জন্য তানভীর মোকাম্মেল ২০১৬-এর পূর্ব হতে পরিকল্পনা শুরু করেছিলেন। তিনি চিত্রনাট্যের 'মানবদা' চরিত্রটি বাংলাদেশের দক্ষিণাঞ্চলের বামপন্থী নেতা বিষ্ণু ঠাকুরের বাস্তব জীবনের ছায়াবলম্বনে রচনা করেছিলেন। ২০১৬-১৭ অর্থ বছরে চলচ্চিত্রটি বাংলাদেশের স্বাধীনতা ও মুক্তিযুদ্ধের চেতনা, মানবিক মূল্যবোধ সম্পন্ন, রুচিশীল ও শিল্পমান বিবেচনায় বাংলাদেশে সরকারের তথ্য মন্ত্রণালয় হতে পঞ্চাশ লক্ষ টাকা অনুদান পায়। চলচ্চিত্রটি নির্মাণে ছিয়ানব্বই লক্ষ টাকা ব্যয় হয়। অনুদান ছাড়া অবশিষ্ট অর্থ গণ-অর্থায়নের মাধ্যমে সংগ্রহ করা হয়। এটি তানভীর মোকাম্মেল পরিচালিত সপ্তম পূর্ণদৈর্ঘ্য চলচ্চিত্র।

### চিত্রগ্রহণ

২০১৮ সালের ২৪ ফেব্রুয়ারি খুলনার বটিয়াঘাটা উপজেলার ঝুপঝুপিয়া নদীর পাড় সংলগ্ন ওয়াপদা বাঁধে চলচ্চিত্রটির চিত্রগ্রহণ শুরু হয় পরবর্তীতে ফুলতলা উপজেলার গ্রামাঞ্চল, দৌলতপুর রেল স্টেশন, কুমিল্লা ও ঢাকার বিভিন্ন স্থানে ছবিটির দৃশ্য ধারণ করা হয়। ২০১৮ সালে ছবিটির নব্বই শতাংশ চিত্র ধারণ সম্পন্ন হয়। ২০১৯ সালের ২৯ সেপ্টেম্বর ঢাকার কেন্দ্রীয় কারাগারে দৃশ্য ধারণের মাধ্যমে এই চলচ্চিত্রের চিত্রগ্রহণ সম্পন্ন হয়। ২০১৮ সালের ১ জুলাই হতে চলচ্চিত্রটির ডাবিং ও অন্যান্য সম্পাদনার কাজ শুরু হয়। ২০২০ সালের মার্চের দ্বিতীয় সপ্তাহে চলচ্চিত্রটির পূর্ণাঙ্গ নির্মাণকাজ শেষ হয়।

### সঙ্গীত

এই চলচ্চিত্রের আবহ সঙ্গীত তৈরী করেন সৈয়দ সাবাব আলী আরজু। ধানমন্ডির ছায়ানট স্টুডিওতে চলচ্চিত্রটির আবহ সঙ্গীত ধারণের কাজ সম্পন্ন হয়। চলচ্চিত্রে দুইটি গান ব্যবহার করা হয়েছে। একটি গান চিত্রলেখা গুহ ও অন্য গানটি শিশু শিল্পী বৃষ্টির কণ্ঠে ধারণ করা হয়েছে।

মুক্তি
------

### বাণিজ্যিক মুক্তি

*রূপসা নদীর বাঁকে* স্বল্প প্রচারণার পর প্রেক্ষাগৃহে মুক্তি দেয়া হয়। প্রাথমিক প্রচারণার জন্য ২৪ মার্চ, ২০২০-এ তানভীর মোকাম্মেল চলচ্চিত্রটির প্রথম আনুষ্ঠানিক ট্রেইলার প্রকাশ করেন। চলচ্চিত্রটি ২০১৯ সালের ডিসেম্বর ও পরবর্তীতে ২০২০-এর মার্চে মুক্তি দেয়ার প্রাথমিক পরিকল্পনা ছিল। অবশেষে ২০২০ সালের ১১ ডিসেম্বর বাংলাদেশের চারটি প্রেক্ষাগৃহে চলচ্চিত্রটি মুক্তি পায়। ছবিটি প্রেক্ষাগৃহের পাশাপাশি অন্তর্জালে বাণিজ্যিক মুক্তি দেয়া হয়েছিল।

### প্রদর্শনী

*২০২১ সালে রূপসা নদীর বাঁকে* ৫১তম *গোয়া চলচ্চিত্র উৎসবে*র "ওয়ার্ল্ড প্যানারোমা" বিভাগে এবং ১৬শ কেরালা চলচ্চিত্র উৎসবে প্রদর্শনের জন্য নির্বাচিত হয়। উৎসবের বাইরে, ২১ জানুয়ারি, কলকাতায় গোর্কি সদনে চলচ্চিত্রটির বিশেষ প্রদর্শনী হয়। ২৩ সেপ্টেম্বর চলচ্চিত্রটি ৪র্থ টরন্টো আন্তর্জাতিক মাল্টিকালচারাল চলচ্চিত্র উৎসবের উদ্বোধনী চলচ্চিত্র হিসেবে প্রদর্শিত হয়।

মূল্যায়ন
---------

*রূপসা নদীর বাঁকে* দর্শকদের কাছ থেকে ইতিবাচক মূল্যায়ন অর্জন করে। দুইটি ভিন্ন সমালোচনায় চলচ্চিত্রটিতে গল্পের মাধ্যমে বাংলাদেশের ইতিহাসের বিভিন্ন গুরুত্বপূর্ণ ঘটনার যোগসূত্র স্থাপন, শিল্পীদের অভিনয়, চিত্রগ্রহণ, সম্পাদনা ও সঙ্গীতের জন্য প্রশংসা পায়। কালের কন্ঠে মার্জিয়া আক্তার চলচ্চিত্রটিকে "বাঙালির আত্মানুসন্ধান তথা স্বাধিকার চিন্তার অনন্য উপস্থাপন" হিসেবে বর্ণনা করেন। *বাংলা মুভি ডেটাবেজ*-এ রহমান মতি চলচ্চিত্রটি সম্পর্কে লিখেছেন- "২০২০ সালের সেরা ছবি এটাই"। তিনি চলচ্চিত্রটিকে সার্বিকভাবে ৯/১০ তারকা রেটিং দেন।

তথ্যসূত্র
---------

1. ↑  "আজ থেকে 'রূপসা নদীর বাঁকে'"। *প্রথম আলো*। ২০২০-১২-১১। ২০২০-১২-১১ তারিখে মূল থেকে আর্কাইভ করা। সংগ্রহের তারিখ ২০২০-১২-১১।
2. ↑  "একুশে পদক প্রদান করেছেন প্রধানমন্ত্রী"। *প্রথম আলো*। ২০১৭-০২-২০। ২০২০-০৫-১৭ তারিখে মূল থেকে আর্কাইভ করা। সংগ্রহের তারিখ ২০১৯-১০-১৩।
3. 1 2  "'রূপসা নদীর বাঁকে'র শুটিং সমাপ্তির পথে"। *প্রথম আলো*। ২০১৮-০৬-০৯। ২০২০-০৫-১৭ তারিখে মূল থেকে আর্কাইভ করা। সংগ্রহের তারিখ ২০১৯-১০-১৩।
4. ↑  "'রূপসা নদীর বাঁকে' আজ থেকে প্রেক্ষাগৃহে"। *দ্য ডেইলি স্টার*। ২০২০-১২-১১। ২০২০-১২-১১ তারিখে মূল থেকে আর্কাইভ করা। সংগ্রহের তারিখ ২০২০-১২-১১।
5. 1 2 3 4  "আসছে তানভীর মোকাম্মেলের 'রূপসা নদীর বাঁকে'"। *বিডিনিউজ টোয়েন্টিফোর ডটকম*। ২০২০-০৫-২৬ তারিখে মূল থেকে আর্কাইভ করা। সংগ্রহের তারিখ ২০১৯-১০-১৩।
6. 1 2  "Shooting for 'Rupsha Nodir Baankey' wraps up"। *দ্য ডেইলি স্টার* (ইংরেজি ভাষায়)। ২০১৯-১০-০৩। ২০১৯-১১-০১ তারিখে মূল থেকে আর্কাইভ করা। সংগ্রহের তারিখ ২০১৯-১১-০১।
7. 1 2 3  "'রূপসা নদীর বাঁকে'র শুটিং শেষ"। *দৈনিক আমাদের সময়*। ২০২০-০৫-২৪ তারিখে মূল থেকে আর্কাইভ করা। সংগ্রহের তারিখ ২০১৯-১০-১৩।
8. 1 2 3 4 5 6 7  "শেষ হলো রূপসা নদীর বাঁকে সিনেমার শুটিং"। *জাগো নিউজ*। ২০১৯-১০-০২। ২০১৯-১০-০৪ তারিখে মূল থেকে আর্কাইভ করা। সংগ্রহের তারিখ ২০১৯-১০-১৩।
9. 1 2  "নতুন ছবির কাজ শুরু করলেন শোভন"। *দৈনিক মানবজমিন*। ২০১৮-০২-২৮। ২০২০-০৫-১৩ তারিখে মূল থেকে আর্কাইভ করা। সংগ্রহের তারিখ ২০১৯-১০-১৩।
10. ↑  "'বাবা-মাকে আঙ্কেল-আন্টি ডেকেছি'"। *এনটিভি অনলাইন*। ২০১৮-০৪-১৬। ২০২০-০৫-১৩ তারিখে মূল থেকে আর্কাইভ করা। সংগ্রহের তারিখ ২০১৯-১২-১১।
11. ↑  "সাপলুডুতে মহুয়া একটা ফাঁদ"। *www.kholakagojbd.com*। ২০১৯-০৯-২৮। ২০১৯-১০-১৪ তারিখে মূল থেকে আর্কাইভ করা। সংগ্রহের তারিখ ২০১৯-১০-১৪।
12. ↑  "মৃণালের সিনেমা 'রূপসা নদীর বাঁকে' মুক্তির অপেক্ষায়"। *দৈনিক যুগান্তর* (ইংরেজি ভাষায়)। ২০২০-১২-০৮। ২০২২-০১-০১ তারিখে মূল থেকে আর্কাইভ করা। সংগ্রহের তারিখ ২০২০-১২-১১।
13. 1 2  "বামপন্থী বিপ্লবের গল্প 'রূপসা নদীর বাঁকে'"। *বাংলা ট্রিবিউন*। ২০১৮-০৬-১০। সংগ্রহের তারিখ ২০১৯-১০-১৩। [*স্থায়ীভাবে অকার্যকর সংযোগ*]
14. 1 2  "'রূপসা নদীর বাঁকে' আসছে মার্চে"। *বিডিনিউজ টোয়েন্টিফোর ডটকম*। ২০১৯-১২-২৮। ২০১৯-১২-২৮ তারিখে মূল থেকে আর্কাইভ করা। সংগ্রহের তারিখ ২০১৯-১২-২৯।
15. ↑  "আসছে 'রূপসা নদীর বাঁকে'"। *দৈনিক আমাদের সময়*। ২০১৯-১২-২৯। ২০১৯-১২-২৯ তারিখে মূল থেকে আর্কাইভ করা। সংগ্রহের তারিখ ২০১৯-১২-২৯।
16. 1 2  "শুরু হলো তানভীর মোকাম্মেলের 'রুপসা নদীর বাঁকে'"। *বিডিনিউজ টোয়েন্টিফোর ডটকম*। ২০১৮-০২-২৮। ২০১৯-১০-১৩ তারিখে মূল থেকে আর্কাইভ করা। সংগ্রহের তারিখ ২০১৯-১০-১৩।
17. ↑  "তানভীর মোকাম্মেলের 'রূপসা নদীর বাঁকে'"। *আরটিভি অনলাইন*। ২০১৮-০৬-১০। ২০১৯-১০-১৩ তারিখে মূল থেকে আর্কাইভ করা। সংগ্রহের তারিখ ২০১৯-১০-১৩।
18. ↑  "স্বাধীনতা দিবসে 'রূপসা নদীর বাঁকে'র প্রিমিয়ার"। *বাংলানিউজটোয়েন্টিফোর.কম*। ২০২০-০৩-১৩। ২০২০-০৩-১৪ তারিখে মূল থেকে আর্কাইভ করা। সংগ্রহের তারিখ ২০২০-০৩-১৫।
19. 1 2  "'রূপসা নদীর বাঁকে' বাঙালির আত্মানুসন্ধান তথা স্বাধিকার চিন্তার অনন্য উপস্থাপন"। *দৈনিক কালের কন্ঠ*। ২০২০-১২-১৭। ২০২২-০১-০১ তারিখে মূল থেকে আর্কাইভ করা। সংগ্রহের তারিখ ২০২০-১২-১৯।
20. ↑  "সরকারি অনুদান পাচ্ছে ৬ চলচ্চিত্র"। *Risingbd.com*। ২০২০-০৫-২৯ তারিখে মূল থেকে আর্কাইভ করা। সংগ্রহের তারিখ ২০১৯-১০-১৩।
21. 1 2 3 4  "তানভীর মোকাম্মেলের রূপসা নদীর বাঁকে'র নির্মাণ শেষের পথে"। *দৈনিক ইনকিলাব*। ২০১৯-০৭-০৮। ২০১৯-০৭-০৯ তারিখে মূল থেকে আর্কাইভ করা। সংগ্রহের তারিখ ২০১৯-১০-১৩।
22. ↑  "অবশেষে শুটিং শেষ"। *Bangla Tribune*। ২০১৯-১০-০৭ তারিখে মূল থেকে আর্কাইভ করা। সংগ্রহের তারিখ ২০১৯-১০-১৩।
23. ↑  "'রূপসা নদীর বাঁকে' নিয়ে চিন্তিত নির্মাতা"। *Bhorer Kagoj*। ২০১৮-০৬-২৭। ২০২০-০৫-১৮ তারিখে মূল থেকে আর্কাইভ করা। সংগ্রহের তারিখ ২০১৯-১০-১৩।
24. ↑  "বামপন্থী বিপ্লবীর জীবনের গল্প 'রূপসা নদীর বাঁকে'"। *এনটিভি অনলাইন*। ২০২০-০৩-১৩। ২০২০-০৫-১৩ তারিখে মূল থেকে আর্কাইভ করা। সংগ্রহের তারিখ ২০২০-০৩-১৫।
25. ↑  "Rupsha Nodir Banke | Trailer | Tanvir Mokammel | Kino-Eye Films | Official"। *তানভীর মোকাম্মেল*। ২০২০-০৩-২৪। সংগ্রহের তারিখ ২০২০-০৪-২৯ – ইউটিউব-এর মাধ্যমে।
26. ↑  "'রূপসা নদীর বাঁকে' চলচ্চিত্রের প্রদর্শনী"। *বাংলানিউজটোয়েন্টিফোর.কম*। ২০২০-১২-১০। ২০২২-০১-০১ তারিখে মূল থেকে আর্কাইভ করা। সংগ্রহের তারিখ ২০২০-১২-১১।
27. ↑  "এবার অন্তর্জালেও দেখা যাবে 'রূপসা নদীর বাঁকে'"। *বাংলা ট্রিবিউন*। ২০২০-১২-১৯। ২০২০-১২-১৯ তারিখে মূল থেকে আর্কাইভ করা। সংগ্রহের তারিখ ২০২০-১২-১৯।
28. ↑  "তানভীর মোকাম্মেলের নতুন ছবি রূপসা নদীর বাঁকে"। *দৈনিক ইত্তেফাক*। ২০২০-১২-০৫। ২০২১-০৩-০৫ তারিখে নতুন-ছবি- রূপসা-নদীর-বাঁকে মূল থেকে আর্কাইভ করা। সংগ্রহের তারিখ ২০২০-১২-১৯।
29. ↑  "কেরালা উৎসবে 'রূপসা নদীর বাঁকে'"। *দৈনিক ইত্তেফাক*। ২০২১-০২-১৮। ২০২২-০১-০১ তারিখে মূল থেকে আর্কাইভ করা। সংগ্রহের তারিখ ২০২১-০২-১৯।
30. ↑  ""রূপসা নদীর বাঁকে"-র ওয়ার্ল্ড প্রিমিয়ার অনুষ্ঠিত হবে ভারতে"। *দৈনিক ইনকিলাব*। ২০২১-০১-০৫। ৫ জানুয়ারি ২০২১ তারিখে মূল থেকে আর্কাইভ করা। সংগ্রহের তারিখ ২০২১-০২-১৯।
31. ↑  "টরেন্টো উৎসবে উদ্বোধনী চলচ্চিত্র 'রূপসা নদীর বাঁকে'"। *বাংলানিউজটোয়েন্টিফোর.কম*। ২০২১-০৯-২১। ২০২১-০৯-২৪ তারিখে মূল থেকে আর্কাইভ করা। সংগ্রহের তারিখ ২০২১-০৯-২৪।
32. ↑  "চার দশকের ইতিহাস"। *বাংলা মুভি ডেটাবেজ ৯/১০ তারকা*। ২০২০-১২-১৫। ২০২০-১২-২১ তারিখে মূল থেকে আর্কাইভ করা। সংগ্রহের তারিখ ২০২০-১২-১৯।

বহিঃসংযোগ
---------

* বাংলাদেশ প্রবেশদ্বার
* চলচ্চিত্র প্রবেশদ্বার

* বাংলা মুভি ডেটাবেজে *রূপসা নদীর বাঁকে*
* ইন্টারনেট মুভি ডেটাবেজে *রূপসা নদীর বাঁকে*  উইকিউপাত্তে এটি সম্পাদনা করুন (ইংরেজি)
* ইউটিউবে 'রূপসা নদীর বাঁকে' চলচ্চিত্রের আনুষ্ঠানিক ট্রেইলার

| * দে
* স
তানভীর মোকাম্মেল পরিচালিত চলচ্চিত্র |
| --- |
| চলচ্চিত্রসমূহ | 

|  |  |
| --- | --- |
| পূর্ণদৈর্ঘ্য | 
* *নদীর নাম মধুমতী* (১৯৯৫)
* *চিত্রা নদীর পারে* (১৯৯৯)
* *লালসালু* (২০০১)
* *লালন* (২০০৪)
* *রাবেয়া* (২০০৮)
* *জীবনঢুলী* (২০১৪)
* *রূপসা নদীর বাঁকে* (২০২০)

 |
| স্বল্পদৈর্ঘ্য | 
* *হুলিয়া* (১৯৮৪)

 |
| প্রামাণ্য চলচ্চিত্র | 
* *স্বপ্নভূমি* (২০০৭)

 |

 |
| অন্যান্য | 
* কিনো-আই ফিল্মস

 |
| 
* উইকিউপাত্ত পাতা **উইকিউপাত্ত**
* বিষয়শ্রেণী

 |